b'\n_START_ARTICLE_\nOsasto Brandenstein\n_START_PARAGRAPH_\nOsasto Brandenstein (saks. Detachement Brandenstein) oli Suomen sis\xc3\xa4llissotaan osallistuneen vapaaherra ja eversti Otto von Brandensteinin komentama yhtym\xc3\xa4. Se oli 3\xc2\xa0000 sotilaan vahvuinen osasto, joka oli koottu Viroon sijoitetusta kenraaliluutnantti Adolf von Seckendorffin Tallinnassa komentamasta Saksan keisarikunnan LXVIII armeijakunnasta._NEWLINE_Osasto siirrettiin Tallinnasta nelj\xc3\xa4n\xc3\xa4 kuljetuksena Suomeen, ja ensimm\xc3\xa4inen er\xc3\xa4 nousi maihin Loviisan Valkossa 7. huhtikuuta 1918. Tavoitteena oli katkaista punaisten yhteydet it\xc3\xa4\xc3\xa4n valtaamalla It\xc3\xa4-Uuttamaata edeten Lahti-Kouvola junaradalle ja n\xc3\xa4in katkaista rautatieyhteys Helsingin ja Pietarin v\xc3\xa4lill\xc3\xa4. Loviisan suunnasta pohjoista l\xc3\xa4hestyneet saksalaiset jakautuivat kolmeksi joukoksi. Osasto Brandenstein oli koottu Reservijalkav\xc3\xa4kirykmentti 225:st\xc3\xa4 ja Polkupy\xc3\xb6r\xc3\xa4pataljoona 5:st\xc3\xa4. Osaston vahvuudeksi muodostui n\xc3\xa4in nelj\xc3\xa4 pataljoonaa.\n_START_SECTION_\nOsaston perustaminen\n_START_PARAGRAPH_\n1. huhtikuuta 1918 l\xc3\xa4hti p\xc3\xa4\xc3\xa4majoitusmestari Erich Ludendorffille esitys noin 3\xc2\xa0000 sotilaan hy\xc3\xb6kk\xc3\xa4yksest\xc3\xa4 Suomenlahden yli. My\xc3\xb6s amiraaliesikunnan kanta oli my\xc3\xb6nteinen, koska aikaisemmin suomalaisten ven\xc3\xa4l\xc3\xa4isilt\xc3\xa4 kaappaama j\xc3\xa4\xc3\xa4nmurtaja Volynet\xc5\xa1 ja sen kanssa maaliskuun lopulla Tallinnaan siirt\xc3\xa4m\xc3\xa4 j\xc3\xa4\xc3\xa4nmurtaja Tarmo merkitsiv\xc3\xa4t sit\xc3\xa4, ett\xc3\xa4 Saksan laivastolla olisi riitt\xc3\xa4v\xc3\xa4sti j\xc3\xa4\xc3\xa4nmurtajia, vaikka osa niist\xc3\xa4 tarvittaisiin Suomen-operaatioon._NEWLINE_Jalkav\xc3\xa4enkenraali Erich Ludendorff hyv\xc3\xa4ksyi operaation 1. huhtikuuta ja 68. armeijakunnan esikunta alkoi suunnitella operaatioita jo seuraavana p\xc3\xa4iv\xc3\xa4n\xc3\xa4. Alkuper\xc3\xa4isen suunnitelman mukaan Suomenlahti olisi ylitett\xc3\xa4v\xc3\xa4 3\xc2\xa0000 sotilaan voimin kolmen vuorokauden kuluessa kahtena er\xc3\xa4n\xc3\xa4 ja maihinnousu olisi suoritettava Kotkassa, jonka j\xc3\xa4lkeen sielt\xc3\xa4 tulisi pyrki\xc3\xa4 Kouvolaan Riihim\xc3\xa4en\xe2\x80\x93Petrogradin rauatien katkaisemiseksi punaisilta. N\xc3\xa4in Kouvolasta l\xc3\xa4nteen taistelevat punaiset joukot eiv\xc3\xa4t voisi saada tukea id\xc3\xa4st\xc3\xa4, eiv\xc3\xa4tk\xc3\xa4 ne voisi vet\xc3\xa4yty\xc3\xa4 it\xc3\xa4\xc3\xa4n.\n_START_SECTION_\nRankki punakaartin hallussa\n_START_PARAGRAPH_\nSaksalaisia saapui Suursaareen lis\xc3\xa4\xc3\xa4 p\xc3\xa4\xc3\xa4si\xc3\xa4isen\xc3\xa4 j\xc3\xa4\xc3\xa4nmurtaja Tarmolla. Tarkoitus oli turvata saksalaisten maihinnousu Kotkaan valtaamalla ven\xc3\xa4l\xc3\xa4isten Rankin saarella olevat rannikkopatterit. Toivo Johannes Ketonen valittiin teht\xc3\xa4v\xc3\xa4n johtoon. Saarelaiset pitiv\xc3\xa4t yrityst\xc3\xa4 mahdottomana j\xc3\xa4iden heikentymisen vuoksi, mutta heid\xc3\xa4n kokemuksestaan Suomenlahdesta ei piitattu. 20 kilometrin matka Suursaaresta Rankkiin kesti Ketosen ryhm\xc3\xa4lt\xc3\xa4 pitk\xc3\xa4\xc3\xa4n toivottomien j\xc3\xa4\xc3\xa4olojen ja sumun vuoksi. Yhdeks\xc3\xa4ss\xc3\xa4 tunnissa ryhm\xc3\xa4 p\xc3\xa4\xc3\xa4si vasta Lupin kallioluodolle, jolla uupunut ryhm\xc3\xa4 y\xc3\xb6pyi. Menetetty\xc3\xa4\xc3\xa4n y\xc3\xb6llisen yll\xc3\xa4tyshy\xc3\xb6kk\xc3\xa4ysmahdollisuuden ja kuultuaan luodolle saapuneelta suursaarelaiselta hylkeenpyyt\xc3\xa4j\xc3\xa4lt\xc3\xa4 Rankin olevan 200 punakaartilaisen miehitt\xc3\xa4m\xc3\xa4, ryhm\xc3\xa4 luopui hy\xc3\xb6kk\xc3\xa4ysaikeistaan. Punaiset olivat miehitt\xc3\xa4neet Rankin 22. maaliskuuta 1918 ven\xc3\xa4l\xc3\xa4isten tykkimiesten poistuttua saarelta. Koska Rankki oli yh\xc3\xa4 uhkana saksalaisten maihinnousulle Kotkaan, piti maihinnousu siirt\xc3\xa4\xc3\xa4 Loviisaan.\n_START_SECTION_\nMaihinnoususuunnitelmaa muutetaan\n_START_PARAGRAPH_\nSaavuttuaan Suursaaren l\xc3\xa4hist\xc3\xb6lle Otto von Brandenstein kuuli, ett\xc3\xa4 suomalais-saksalaiselta osastolta oli j\xc3\xa4\xc3\xa4nyt suorittamatta hy\xc3\xb6kk\xc3\xa4ys Rankin rannikkotykist\xc3\xb6linnakkeeseen punaisten oletetun vahvuuden vuoksi, mink\xc3\xa4 takia Rankki olisi helposti voinut uhata ensimm\xc3\xa4isen er\xc3\xa4n kuljetukseen kiinnitetty\xc3\xa4 nelj\xc3\xa4\xc3\xa4 alusta._NEWLINE_T\xc3\xa4m\xc3\xa4n vuoksi p\xc3\xa4\xc3\xa4tettiin nousta Kotkan sijasta maihin Loviisassa, mik\xc3\xa4 pidensi matkaa Pietarin radalle, koska Kotkasta on runsaat 40 kilometri\xc3\xa4 Pietarin radalle Kouvolaan, kun taas Loviisasta samalle radalle Lahden seudulle on pidempi. Toisaalta Loviisan valinta maihinnousupaikaksi l\xc3\xa4hensi et\xc3\xa4isyytt\xc3\xa4 aikaisemmin Hangossa maihinnousseeseen Saksan It\xc3\xa4meren divisioonaan._NEWLINE_Toinen saksalaisosasto, Saksan It\xc3\xa4meren divisioona, eteni Hangosta Helsingin kautta Lammille ja l\xc3\xa4nnest\xc3\xa4 Lahteen.\n_START_SECTION_\nLoviisa ja Kotkan suunta\n_START_PARAGRAPH_\nOsasto Brandensteinin ensimm\xc3\xa4inen osa saapui nykyisen Loviisan Valkoon puolelta p\xc3\xa4ivin 7. huhtikuuta 1918. Alkuper\xc3\xa4iseen suunnitelmaan, Kotkan valtaamiseen liittyen ryhtyi osasto Brandenstein etenem\xc3\xa4\xc3\xa4n it\xc3\xa4\xc3\xa4n 8. huhtikuuta 1918. Ensimm\xc3\xa4iseen kuljetuser\xc3\xa4\xc3\xa4n oli kuitenkin sis\xc3\xa4ltynyt vain yksi pataljoona, mink\xc3\xa4 vuoksi Ahvenkosken ja Kotkan suuntaan oli irrotettavissa hy\xc3\xb6kk\xc3\xa4ykseen vain yksi komppania muiden j\xc3\xa4\xc3\xa4dess\xc3\xa4 turvaamaan Loviisan sillanp\xc3\xa4\xc3\xa4asemaa my\xc3\xb6hempi\xc3\xa4 kuljetuseri\xc3\xa4 varten. Kapteeni Schraderin johtama komppania enn\xc3\xa4tti Kyminlinnan edustalle, mihin punaiset olivat koonneet jo pataljoonan vahvuisen osaston puolustukseksi. Lyhyen taistelun j\xc3\xa4lkeen Schrader totesi ylivoiman suureksi ja raportoi siit\xc3\xa4 Loviisaan saaden k\xc3\xa4skyn j\xc3\xa4\xc3\xa4d\xc3\xa4 Sutelan tasalle.\n_START_SECTION_\nTakaisin Loviisaan\n_START_PARAGRAPH_\nHuhtikuun 9. p\xc3\xa4iv\xc3\xa4n vastaisena y\xc3\xb6n\xc3\xa4 Schrader m\xc3\xa4\xc3\xa4r\xc3\xa4ttiin komppaniansa kanssa palaamaan Loviisaan sen puolustuksen vahvistamiseksi. Punaisten tykki oli alkanut ampua Loviisaan 8. p\xc3\xa4iv\xc3\xa4n aamuna kello 6 ja oli saanut kolme osumaan kaupungin kirkkoon. Saksalaisten saamien tietojen mukaan punaisilla oli vahvoja voimia Vanhassakyl\xc3\xa4ss\xc3\xa4, Ilolassa ja Liljendalissa. Lis\xc3\xa4ksi saksalaiset saivat illalla 8. huhtikuuta tiedon siit\xc3\xa4, ett\xc3\xa4 Lapinj\xc3\xa4rvelle vajaan 20 kilometrin p\xc3\xa4\xc3\xa4h\xc3\xa4n Loviisasta olisi saapunut 5\xc2\xa0000 sotilaan vahvuinen osasto, jolla oli 14 tykki\xc3\xa4 ja 27 konekiv\xc3\xa4\xc3\xa4ri\xc3\xa4. Lopulta vain Loviisan pohjoispuolella k\xc3\xa4ytiin v\xc3\xa4h\xc3\xa4isi\xc3\xa4 kahakoita._NEWLINE_Noin 450 sotilaan vahvistuksen saaneet punaiset eteniv\xc3\xa4t per\xc3\xa4\xc3\xa4ntyvien saksalaisten j\xc3\xa4ljess\xc3\xa4 Ahvenkoskelle saakka._NEWLINE_Saksalaiset olivat kytkeytyneet kuuntelulle puhelinverkkoon ja tulivat v\xc3\xa4\xc3\xa4r\xc3\xa4\xc3\xa4n k\xc3\xa4sitykseen siit\xc3\xa4, ett\xc3\xa4 Kouvolan seudulla olisi reserveineen 10\xc2\xa0000\xe2\x80\x9330\xc2\xa0000 punaista, mik\xc3\xa4 kannusti varovaisuuteen ja my\xc3\xb6hempien kuljetuserien odottamiseen._NEWLINE_Saksan 68. armeijakunnan johto Tallinnasta painotti Otto von Brandensteinille 10. huhtikuuta Pietarin radan nopean katkaisemisen t\xc3\xa4rkeytt\xc3\xa4. Punaiset eiv\xc3\xa4t hy\xc3\xb6k\xc3\xa4nneet pohjoisesta saksalaisten olettamin vahvoin voimin, ja von Brandenstein l\xc3\xa4hetti tiedustelupartioita ottamaan selv\xc3\xa4\xc3\xa4 tilanteesta. Vahvahkoja punaisia voimia tavattiin Porvoon it\xc3\xa4puolella Ilolassa, Myrskyl\xc3\xa4n kirkonkyl\xc3\xa4ss\xc3\xa4 ja Lapinj\xc3\xa4rven Andersbyss\xc3\xa4. Von Brandenstein ei katsonut voivansa hy\xc3\xb6k\xc3\xa4t\xc3\xa4 pohjoiseen ennen kuin vahvistukset k\xc3\xa4sitt\xc3\xa4v\xc3\xa4 toinen kuljetuser\xc3\xa4 olisi tullut perille.\n_START_SECTION_\nPernaja\n_START_PARAGRAPH_\nSaksalaisten kiv\xc3\xa4\xc3\xa4rikomppania ja puoli eskadroonaa eteniv\xc3\xa4t 11. huhtikuuta aamuy\xc3\xb6h\xc3\xb6n menness\xc3\xa4 Pernajan Hardomiin, miss\xc3\xa4 kaksisataa punakaartilaista pys\xc3\xa4ytti heid\xc3\xa4t. Saksalaiset saivat Hardomin vallatuksi seitsem\xc3\xa4n kaatuneen tappioin. Punakaartin tappioiksi on arvioitu 30\xe2\x80\x9370 kaatunutta.\n_START_SECTION_\nSaksalaisten hy\xc3\xb6kk\xc3\xa4ys\n_START_PARAGRAPH_\nSaksalaisten heikon it\xc3\xa4sivustan aiheuttama tilanne parani 11. huhtikuuta 1918, kun Tallinnasta saapui osaston toinen kuljetuser\xc3\xa4, mist\xc3\xa4 irrotettiin yksi komppania Ahvenkoskelle. Ensimm\xc3\xa4isen (7. huhtikuuta) ja toisen (11. huhtikuuta)  kuljetuser\xc3\xa4n yhteens\xc3\xa4 muodostama vahvuus oli kolme pataljoonaa, mik\xc3\xa4 tarjosi mahdollisuuden yleishy\xc3\xb6kk\xc3\xa4ykseen. Muodostettiin kolme vajaata hy\xc3\xb6kk\xc3\xa4\xc3\xa4v\xc3\xa4\xc3\xa4 pataljoonaa ja yksi reservipataljoona._NEWLINE_Kolmannen kuljetuser\xc3\xa4n (14. huhtikuuta) mukana l\xc3\xa4hetettiin Ahvenkoskelle vahvistukseksi my\xc3\xb6s osia T. J. Ketosen johtamasta osasto Ketosesta (Abteilung Ketonen)._NEWLINE_Saksalaiset hy\xc3\xb6kk\xc3\xa4siv\xc3\xa4t varsinaisesti 12. huhtikuuta kolmen vajaan pataljoonan voimin nelj\xc3\xa4nnen pataljoonan j\xc3\xa4\xc3\xa4dess\xc3\xa4 reserviksi._NEWLINE_Saksalaisten Tallinnasta saaman toisen (11. huhtikuuta) kuljetuser\xc3\xa4n j\xc3\xa4lkeen it\xc3\xa4isimm\xc3\xa4n kapteeni Schraderin komentaman vajaan pataljoonan tuli hy\xc3\xb6k\xc3\xa4t\xc3\xa4 Lapinj\xc3\xa4rven kirkonkyl\xc3\xa4n ja Kimonkyl\xc3\xa4n kautta Elim\xc3\xa4en l\xc3\xa4nsipuolitse Iitin Kausalaan pyrkien katkaisemaan Lahti-Kouvola \xe2\x80\x93ratayhteys._NEWLINE_Keskimm\xc3\xa4isen kapteeni Reuterin komentaman vajaan pataljoona tuli hy\xc3\xb6k\xc3\xa4t\xc3\xa4 Lapinj\xc3\xa4rven kirkonkyl\xc3\xa4n ja j\xc3\xa4rven l\xc3\xa4nsipuolitse Artj\xc3\xa4rven ja Orimattilan Kuivannon kautta Nastolaan ja katkaista rautatieyhteys Uudenkyl\xc3\xa4n asemalla._NEWLINE_L\xc3\xa4ntisimm\xc3\xa4n, kapteeni Heinz von Wilamovitz-Moellendorffin komentaman, vajaan pataljoonan tuli hy\xc3\xb6k\xc3\xa4t\xc3\xa4 Loviisan radan suunnassa Myrskyl\xc3\xa4n ja Orimattilan kirkonkyl\xc3\xa4n sek\xc3\xa4 Pennalan kautta kohti Lahtea k\xc3\xa4ytt\xc3\xa4en huollossaan hyv\xc3\xa4ksi kahta Loviisassa haltuunotettua h\xc3\xb6yryveturia._NEWLINE_Uudenkyl\xc3\xa4n ja Kausalan valitseminen painopisteiksi johtui siit\xc3\xa4., ett\xc3\xa4 Lahdessa ja Kouvolassa uskottiin punaisilla olevan vahvoja joukkoja ja vastarinta suuremmaksi. Loviisan it\xc3\xa4- ja l\xc3\xa4nsipuoli olivat edelleen melko heikosti puolustettuja. Samalla tavalla kuin Ahvenkoskella id\xc3\xa4ss\xc3\xa4 vahvistettiin suojaksi j\xc3\xa4tetty\xc3\xa4 saksalaista komppaniaa suomalaisen osasto Ketosen osilla Koskenkyl\xc3\xa4ss\xc3\xa4. My\xc3\xb6hemmin osasto Ketosen osia j\xc3\xa4tettiin vahvistukseksi my\xc3\xb6s Myrskyl\xc3\xa4\xc3\xa4n._NEWLINE_Saksalaisten tappiot 12.\xe2\x80\x9314. huhtikuuta olivat noin 20 kaatunutta ja 35 haavoittunutta. Punaisten tappioiksi on arvioitu kaatuneina ja haavoittuneina pari sataa miest\xc3\xa4.\n_START_SECTION_\nEskilomin taistelu\n_START_PARAGRAPH_\nL\xc3\xa4ntisen osaston ensimm\xc3\xa4inen taistelu tapahtui 12. huhtikuuta Liljendalin pohjoispuolella. Askolan Koskenkyl\xc3\xa4n suunnasta Liljendaliin edenneet saksalaiset kohtasivat vastarintaa Eskilomissa 12. huhtikuuta. Kolmesataa punakaartilaista esti etenemisen. Nelj\xc3\xa4n kaatuneen tappioin saksalaiset saivat kyl\xc3\xa4n haltuunsa tuntien laukaustenvaihdon j\xc3\xa4lkeen. Eskilomissa on punagraniittinen muistomerkki kaatuneille saksalaisille, joiden sotilasarvoja tai nimi\xc3\xa4 ei mainita muistokivess\xc3\xa4.\n_START_SECTION_\nKuivanto\n_START_PARAGRAPH_\nEskilomissa vajaan pataljoonan komentajana toiminut kapteeni Heinz von Wilamovitz-Moellendorff haavoittui. Toisen komppanian p\xc3\xa4\xc3\xa4llik\xc3\xb6n luutnantti Fischmanin mukaan eteneminen onnistui hyvin ja v\xc3\xa4est\xc3\xb6 vastaanotti saksalaiset yst\xc3\xa4v\xc3\xa4llisesti. 14. huhtikuuta 1918 siirrettiin osasto kapteeni von Schraderin Kausalan menett\xc3\xa4neen osaston tavoin Orimattilan Kuivantoon vahvistukseksi Uudenkyl\xc3\xa4n asemalle hy\xc3\xb6k\xc3\xa4nneen osaston vahvistukseksi sen selustaan.\n_START_SECTION_\nUudenkyl\xc3\xa4n p\xc3\xa4\xc3\xa4suunta\n_START_PARAGRAPH_\nKapteeni Reuterin komentama vajaa pataljoona ehti Uudenkyl\xc3\xa4n asemalle 13. huhtikuuta ja rata varmistettiin ulottamalla miehitys muutama kilometri sen pohjoispuolelle Arrakoskelle asti. Vastarinnan vuoksi saksalaiset kuitenkin joutuivat vet\xc3\xa4ytym\xc3\xa4\xc3\xa4n asemalta jo samana p\xc3\xa4iv\xc3\xa4n\xc3\xa4._NEWLINE_Uudenkyl\xc3\xa4n suunnalle, miss\xc3\xa4 oli my\xc3\xb6s eversti Otto von Brandenstein, osoitettiin saksalaisten reservi, nelj\xc3\xa4s pataljoona. Asemasta k\xc3\xa4ytiin kaksi p\xc3\xa4iv\xc3\xa4\xc3\xa4 taisteluja ja pataljoonan selustaan Orimattilan Kuivantoon ohjattiin 14. huhtikuuta sek\xc3\xa4 kapteeni Heinz von Wilamowitzin vajaa pataljoona, ett\xc3\xa4 kapteeni Schraderin Kausalan 13. huhtikuuta valloittanut ja kaksi tuntia my\xc3\xb6hemmin menett\xc3\xa4nyt vajaa pataljoona._NEWLINE_Punaiset olivat ryhtyneet vastahy\xc3\xb6kk\xc3\xa4ykseen Uuttakyl\xc3\xa4\xc3\xa4 vastaan pohjoisesta, l\xc3\xa4nnest\xc3\xa4 Nastolan suunnalta ja id\xc3\xa4st\xc3\xa4 Iitin Kausalan suunnalta. Kausalaan tulleen punaisten panssarijunan lis\xc3\xa4ksi saksalaiset saivat vastaansa my\xc3\xb6s Lahdesta tulleen punaisten panssarijunan. Lis\xc3\xa4ksi Lahden suunnasta tuli jalka- ja ratsuv\xc3\xa4ke\xc3\xa4 punaisille vahvistukseksi noin 500 sotilasta._NEWLINE_Lis\xc3\xa4ksi saksalaiset uskoivat, ett\xc3\xa4 id\xc3\xa4ss\xc3\xa4 Elim\xc3\xa4ell\xc3\xa4 saattoi olla 1\xc2\xa0200 punaista ja Loviisan it\xc3\xa4puolella 5\xc2\xa0000 punaista, joiden hy\xc3\xb6kk\xc3\xa4ys it\xc3\xa4iselt\xc3\xa4 sivustalta voisi vaarantaa saksalaisten yhteydet Loviisan satamaan Valkoon sek\xc3\xa4 tuottaa n\xc3\xa4in saarrostusvaaran. Selustan vahvistamiseksi palautettiin etel\xc3\xa4\xc3\xa4n Porvoon seudulle kaksi komppaniaa ja puoli tykkipatteria, vaikka tosiasiassa punaiset evakuoivat seudun._NEWLINE_Alkuper\xc3\xa4inen Kotkaan suunnitellun maihinnousun Kouvolan suunta s\xc3\xa4ilyi edelleen tavoitteena ja 14. huhtikuuta von Brandenstein p\xc3\xa4\xc3\xa4tt\xc3\xa4\xc3\xa4 hy\xc3\xb6k\xc3\xa4t\xc3\xa4 kymmenen komppanian voimin it\xc3\xa4\xc3\xa4n kohti Kausalaa, joka menetettiin jo 13. huhtikuuta 1918._NEWLINE_Hy\xc3\xb6kk\xc3\xa4ysaie peruutettiin aamulla 15. huhtikuuta, koska vahvistuksia Lahdesta saaneiden punaisten uskottiin hy\xc3\xb6kk\xc3\xa4\xc3\xa4v\xc3\xa4n l\xc3\xa4nnest\xc3\xa4. Saksalaiset vet\xc3\xa4ytyv\xc3\xa4t Uudestakyl\xc3\xa4st\xc3\xa4 Kuivannon suuntaan kilometrin lep\xc3\xa4\xc3\xa4m\xc3\xa4\xc3\xa4n Orimattilan Kuivantoon. Punaiset jatkoivat tulitusta, mutta eiv\xc3\xa4t huomanneet saksalaisten vet\xc3\xa4ytymist\xc3\xa4 eiv\xc3\xa4tk\xc3\xa4 ryhtyneet takaa-ajoon._NEWLINE_Saksalaisten tappiot Uudenkyl\xc3\xa4n suunnalla ovat noin 65 sotilasta, mik\xc3\xa4 vastannee tuonaikaista yhden saksalaisen komppanian rivivahvuutta. Aseman etel\xc3\xa4puolella Orimattilan Kuivannolla k\xc3\xa4ytiin taisteluita viel\xc3\xa4 15. huhtikuuta.\n_START_SECTION_\nKausalan suunta\n_START_PARAGRAPH_\nKapteeni Schraderin komentama vajaa pataljoona tavoitti Kausalassa rautatien jo ennen puolta p\xc3\xa4iv\xc3\xa4\xc3\xa4 13. huhtikuuta ensimm\xc3\xa4isin\xc3\xa4 kolmesta hy\xc3\xb6kk\xc3\xa4\xc3\xa4v\xc3\xa4st\xc3\xa4 vajaasta saksalaispataljoonasta. Se ei kuitenkaan kyennyt pit\xc3\xa4m\xc3\xa4\xc3\xa4n junarataa hallussaan kuin pari tuntia, koska id\xc3\xa4st\xc3\xa4 tullut punaisten panssarijuna tuli paikalle ja pakotti keskeytt\xc3\xa4m\xc3\xa4\xc3\xa4n saksalaisten radanh\xc3\xa4vitt\xc3\xa4misen. Saksalaiset vet\xc3\xa4ytyiv\xc3\xa4t kilometrin p\xc3\xa4\xc3\xa4h\xc3\xa4n radan etel\xc3\xa4puolelle. 14. huhtikuuta siirrettiin osasto Uudenkyl\xc3\xa4n suunnan vahvistukseksi keskimm\xc3\xa4isen osaston selustaan Orimattilan Kuivantoon._NEWLINE_Aamulla 15. huhtikuuta Uudenkyl\xc3\xa4n etel\xc3\xa4puolella olevat vahvistetut saksalaisjoukot ovat valmiita hy\xc3\xb6kk\xc3\xa4\xc3\xa4m\xc3\xa4\xc3\xa4n kohti Kausalaa, mutta tieto siit\xc3\xa4, ett\xc3\xa4 punaiset olivat saaneet Lahdesta vahvistuksia ja hy\xc3\xb6kk\xc3\xa4\xc3\xa4v\xc3\xa4t l\xc3\xa4nnest\xc3\xa4 uudelleen sai von Brandensteinin perumaan k\xc3\xa4skyn. Kausalan suuntaan ei en\xc3\xa4\xc3\xa4 palattu.\n_START_SECTION_\nHeikkoa koordinaatiota\n_START_PARAGRAPH_\nTiedonkulku oli heikkoa niin saksalaisten kuin saksalaisten ja Suomen valkoisten kesken. Saksalaisten p\xc3\xa4\xc3\xa4voima Suomessa, Hankoon 3. huhtikuuta 1918 saapunut Saksan It\xc3\xa4meren divisioona sai tietonsa osasto Brandensteinin toiminnasta Saksan yleisesikunnan tai laivaston amiraaliesikunnan kautta, mink\xc3\xa4 vuoksi tieto toisesta maihinnoususta tavoitti sen vasta 5. huhtikuuta. Tieto siit\xc3\xa4, ettei osasto Brandenstein nousekaan maihin Kotkassa, vaan Loviisassa, tavoitti Saksan It\xc3\xa4meren divisioonan 8. huhtikuuta kello 23:40, jolloin osasto oli ollut Loviisassa jo puolitoista vuorokautta. Tieto saksalaisten maihinnoususta Loviisaan meni Mannerheimille yhteysupseeri majuri Crantzin kautta 15. huhtikuuta, ja meni seuraavana p\xc3\xa4iv\xc3\xa4n\xc3\xa4 p\xc3\xa4\xc3\xa4majan tilannetiedotukseenkin. Tuohon menness\xc3\xa4 saksalaisosasto oli jo ehtinyt Uuteenkyl\xc3\xa4\xc3\xa4n Nastolaan katkaisemaan Pietarin radan.\n_START_SECTION_\nAlistaminen Saksan It\xc3\xa4meren divisioonalle ja vahvistuksia\n_START_PARAGRAPH_\nSaksan pohjoista it\xc3\xa4rintamaa johtaneessa 8. armeijan esikunnassa laadittiin 14. huhtikuuta esitys siit\xc3\xa4, ett\xc3\xa4 69. armeijakunnalle kuuluva eversti Otto von Brandensteinin osasto alistettaisiin Saksan It\xc3\xa4meren divisioonalle. P\xc3\xa4\xc3\xa4t\xc3\xb6s alistamisesta Saksan Suomessa olevalle p\xc3\xa4\xc3\xa4joukolle tehtiin seuraavana p\xc3\xa4iv\xc3\xa4n\xc3\xa4 ja 16. huhtikuuta alkaen kuului osasto Brandenstein R\xc3\xbcdiger von der Goltzin komentoon, joka l\xc3\xa4hetti von Brandensteinille avuksi Helsingist\xc3\xa4 kapteeni Roederin johtaman vahvennetun komppanian sek\xc3\xa4 siihen liittyneen suomalaisen j\xc3\xa4\xc3\xa4k\xc3\xa4ripataljoona Thesleffin._NEWLINE_Osasto l\xc3\xa4hti liikkeelle 18. huhtikuuta. Seuraavana p\xc3\xa4iv\xc3\xa4n\xc3\xa4 sen jatkona l\xc3\xa4hetettiin Espooseen 17. huhtikuuta saapunut majuri Halmiltonin komentama kahden komppanian vahvuinen osasto, joka oli ollut 16. huhtikuuta saakka suojaamassa Saksan It\xc3\xa4meren divisioonan sivustaa Lohjan ja Nummelan alueella Hyvink\xc3\xa4\xc3\xa4n suuntaa vastaan._NEWLINE_Saksan It\xc3\xa4meren-divisioonan p\xc3\xa4\xc3\xa4joukon hy\xc3\xb6kk\xc3\xa4yssuunnaksi vahvistui 16. huhtikuuta Riihim\xc3\xa4ki ja Lahti. Aamulla 19. huhtikuuta l\xc3\xa4hti Helsingin pohjoispuolella taistellut kenraalimajuri Wolfin komentama 95. reservijalkav\xc3\xa4kiprikaati, joka koostui majuri von Brandensteinin prikaatin k\xc3\xa4rjess\xc3\xa4 komentamasta 3. kaartin ulaanirykmentist\xc3\xa4, Reservij\xc3\xa4\xc3\xa4k\xc3\xa4ripataljoona 3:sta ja Saksilaisesta karabinieerirykmentist\xc3\xa4 vahvennuksinaan nelj\xc3\xa4 patteria kentt\xc3\xa4tykist\xc3\xb6\xc3\xa4. 3. kaartin ulaanirykmentti ajan muiden ratsuv\xc3\xa4enosastojen tapaan oli noin pataljoonan vahvuinen.\n_START_SECTION_\nLahti ja Lammi\n_START_PARAGRAPH_\nKatkaistuaan rautatieyhteydet it\xc3\xa4\xc3\xa4n osasto Brandenstein l\xc3\xa4hti etenem\xc3\xa4\xc3\xa4n Lahden etel\xc3\xa4kautta Lammin suuntaan. Osa osastosta eteni Orimattilan kautta etel\xc3\xa4st\xc3\xa4 Lahteen, jonne Saksan It\xc3\xa4meren-divisioona oli edennyt l\xc3\xa4nnemp\xc3\xa4\xc3\xa4 Helsingist\xc3\xa4 ottaen osaa Lahden taisteluihin.\n_START_SECTION_\nMuistomerkit\n_START_PARAGRAPH_\nTapahtumista on olemassa muistomerkit Loviisassa Mannerheimin- ja Aleksanterinkatujen varrella olevassa puistossa, Pernajan Hardomissa Lapinj\xc3\xa4rven- ja Liljendalintien risteyksen pohjoispuolella, Orimattilan Kuivannolla Orimattilantien ja Uudenkyl\xc3\xa4ntien risteyksen etel\xc3\xa4puolella ja Loviisan Liljendalissa Eskilomin- ja Kamarsintien risteyksess\xc3\xa4 sek\xc3\xa4 Uudenkyl\xc3\xa4n nykyisen rautatieaseman it\xc3\xa4puolella.'